“ไพร์ม โรดกรุ๊ป” เตรียมแบ็คดอร์ FC รวบหุ้นเข้าตลาดปี 62 เบนเข็มสู่ธุรกิจพลังงานเต็มตัว!
“ไพร์ม โรดกรุ๊ป” เตรียมแบ็คดอร์ FC รวบหุ้นเข้าตลาดปี 62 เบนเข็มสู่ธุรกิจพลังงานเต็มตัว!
14 ธ.ค. 2561

นายสมประสงค์ ปัญจะลักษณ์ ประธานเจ้าหน้าที่บริหาร บริษัท ไพร์ม โรด อัลเทอร์เนทีฟ จำกัด ในกลุ่มไพร์ม โรด เปิดเผยว่า กลุ่มไพร์ม โรด เปิดเผยว่า หลังจากที่มติที่ประชุมผู้ถือหุ้นของบริษัทอนุมัติให้ซื้อหุ้นเพิ่มทุนของ บริษัท ฟู้ด แคปปิตอล จำกัด (มหาชน) หรือ FC นั้น คาดว่าจะสามารถดำเนินการแล้วเสร็จ และคาดว่าเข้าจดทะเบียนในตลาดหลักทรัพย์ฯโดยทางอ้อม (Backdoor Listing) พร้อมทำธุรกรรมการโอนกิจการระหว่างกัน และจะนำหุ้นเข้าซื้อขายในตลาดหลักทรัพย์แห่งประเทศไทย (SET) ในช่วงปลายไตรมาส 1/62 หรืออย่างช้าสุดในช่วงต้นไตรมาส 2/62
โดยจะอยู่ในกลุ่มพลังงานที่ปัจจุบันกลุ่มไพร์ม โรด เป็นผู้ผลิตไฟฟ้าจากพลังงานแสงอาทิตย์ พร้อมกันนี้มีแผนจะเปลี่ยนชื่อจากบมจ.ฟู้ด แคปปิตอล เป็นบมจ.ไพร์ม โรด เพาเวอร์ ใช้ชื่อย่อว่า PRIME
ทั้งนี้ ตามโครงสร้างใหม่ธุรกิจของ FC จะกลายเป็นบริษัทพลังงานที่มุ่งเน้นในส่วนของโครงการสาธารณูปโภคที่ไม่ได้จำกัดเพียงการผลิตไฟฟ้าจากพลังงานทดแทนที่ปัจจุบันมีโครงการผลิตไฟฟ้าจากพลังงานแสงอาทิตย์ (โซลาร์ฟาร์ม) ทั้งในและต่างประเทศอยู่ในมือทั้งหมด 208.14 เมกะวัตต์  (MW) ขณะที่ธุรกิจอาหารและที่ดินบางส่วนของ FC ที่มีอยู่เดิมก็จะทยอยขายออกไปภายใน 15 เดือน ซึ่งเมื่อหักล้างกับภาระหนี้สินที่มีอยู่ก็จะทำให้มีเงินสดกลับมากว่า 570 ล้านบาท โดยเมื่อมีการโอนกิจการระหว่างกันเรียบร้อยแล้วก็จะทำให้ FC กลับมามีกำไรได้ในปี 62 จากโครงการผลิตไฟฟ้าของกลุ่มไพร์ม โรด และจะทำให้ FC มีส่วนผู้ถือหุ้นมากกว่า 50% ก็หลุดการถูกขึ้นเครื่องหมาย “C” ของตลาดหลักทรัพย์ฯ
ขณะเดียวกันก็จะศึกษาแผนการล้างขาดทุนสะสมของ FC ที่ ณ สิ้นเดือน ก.ย.61 มีอยู่ราว 2 พันล้านบาทด้วยแนวทางต่าง ๆ นอกเหนือจากการนำกำไรที่อาจต้องใช้เวลานาน และศึกษาแนวทางการลดสัดส่วนการถือหุ้นของกลุ่มไพร์ม โรด ที่ภายหลังการเข้าถือหุ้นใน FC แล้วจะมีสัดส่วนการถือหุ้นมากถึงราว 87% เพื่อให้อยู่ในเกณฑ์ฟรีโฟลตของตลาดหลักทรัพย์ฯ ที่จะต้องมีการกระจายหุ้นของผู้ถือหุ้นรายย่อยไม่น้อยกว่า 15% ซึ่งอาจจะเป็นการขายหุ้นในมือของกลุ่มไพร์ม โรดออกมา หรือการขายหุ้นเพิ่มทุนใหม่ให้กับประชาชนทั่วไป (PO) ซึ่งกรณีดังกล่าวจะต้องดำเนินการภายใน 1 ปี โดยหากมีการขายหุ้นให้ PO ก็จะทำให้สามารถระดมทุนใหม่เข้ามาเพื่อใช้รองรับการขยายงานที่ยังมีศักยภาพการเติบโตได้ในอนาคตด้วย
“ธุรกิจเราขยายมากขึ้น ยิ่งไปต่างประเทศทุนก็ต้องยิ่งเพียงพอ ต้นทุนการเงินก็ต้องแข่งขันกับคนอื่นได้ การเป็นบริษัทเข้าจดทะเบียนในตลาดฯจะทำให้มีวิธีการระดมทุนที่หลากหลาย ทำให้ต้นทุนทางการเงินถูกลงทำให้การขยายธุรกิจของเราทำได้เร็วกว่าเดิมเราจะเข้าตลาดโดยใช้เกณฑ์กำไรสุทธิเข้าเทรดใน mai แต่มีปัญหาทางเทคนิคเราหันมาใช้เกณฑ์สาธารณูปโภค ที่มีเกณฑ์สำคัญเรื่องการมีสัญญาระยะยาวมากกว่า 20 ปีแต่มีสัญญาเหลือมากกว่า 15 ปี ซึ่งก็ apply ไป SET อัตโนมัติ” นายสมประสงค์ กล่าว
โดย ปัจจุบันกลุ่มไพร์ม โรด เป็นผู้ผลิตโซลาร์ฟาร์ม มีโครงการในไทยรวม 131.64 เมกะวัตต์ ซึ่งจะเดินเครื่องผลิตเชิงพาณิชย์ (COD) ครบทั้งหมดในปีนี้ หลังในช่วงปลายเดือนธ.ค.จะเริ่ม COD โครงการโซลาร์ฟาร์มสหกรณ์ เฟส 2 อีก 3 โครงการ กำลังผลิตรวมประมาณ 15 เมกะวัตต์ , โครงการในญี่ปุ่น 5 โครงการ กำลังผลิตรวม 68 เมกะวัตต์ ดำเนินการร่วมกับบมจ.บ้านปู เพาเวอร์ (BPP) โดยแต่ละโครงการบริษัทถือหุ้น 25% และ BPP ถือหุ้น 75% ปัจจุบัน COD แล้ว 2 โครงการ และจะ COD อีก 1 โครงการ ขนาด 26 เมกะวัตต์ ในช่วงปลายปี 61  ,โครงการในไต้หวัน 4 โครงการ กำลังผลิตรวม 8.5 เมกะวัตต์ ถือหุ้นทั้ง 100%  คาดว่าจะ COD ในปี 62   และคาดว่าจะสามารถ COD โครงการที่มีอยู่มือในมือได้ครบทั้งหมด 208.14 เมกะวัตต์ ภายใน 3 ปีข้างหน้า
ทั้งนี้ กลุ่มไพร์ม โรด คาดว่ากำไรและรายได้ในปี 62 จะเติบโตได้ตามกำลังการผลิตไฟฟ้าตามสัดส่วนร่วมทุนที่เพิ่มขึ้นราว 28.5 เมกะวัตต์ จากโครงการที่ COD เพิ่มเติมในปลายปีนี้ก็จะรับรู้รายได้เต็มที่ในปีหน้า และการ COD โครงการในไต้หวันในปีหน้า ขณะที่รายได้และกำไรในปี 61 น่าจะใกล้เคียงกับปี 60 ที่มีรายได้ 450 ล้านบาท และมีกำไร 220 ล้านบาท เนื่องจากกำลังผลิตใหม่ที่เข้ามาในปีนี้เกิดขึ้นในช่วงปลายปี
นอกจากนี้กลุ่มไพร์ม โรด ยังมองโอกาสการลงทุนในธุรกิจผลิตไฟฟ้าที่ไม่ใช่เพียงพลังงานหมุนเวียน แต่ยังมองพลังงานในรูปแบบอื่นด้วยตามโอกาสที่จะเข้ามา โดยปัจจุบันให้ความสำคัญกับประเทศไต้หวัน ที่เป็นตลาดใหญ่ในส่วนของพลังงานหมุนเวียน โดยเฉพาะโครงการพลังงานลม , เวียดนาม ,ฟิลิปปินส์ รวมถึงในไทยที่อยู่ระหว่างการจัดทำแผนพัฒนากำลังผลิตไฟฟ้าระยะยาว (PDP) ฉบับใหม่ ที่คาดว่าจะมีโครงการโซลาร์เสรี โซลาร์ชุมชน รวมถึงขยะชุมชน ออกมาด้วย รวมถึงยังมองโอกาสเข้าลงทุนธุรกิจกลุ่มสาธารณูปโภคอื่น เช่น ธุรกิจน้ำด้วย
อนึ่งที่ประชุมผู้ถือหุ้นของ FC เมื่อวันที่ 23 เมษายน 2561 มีมติอนุมัติการเพิ่มทุนจาก 2,767 ล้านบาท เป็น 25,508 ล้านบาท ด้วยการออกหุ้นสามัญเพิ่มทุนจำนวน 22,740 ล้านหุ้น จัดสรรหุ้นเพิ่มทุนด้วยการ 1.เสนอขายให้บุคคลในวงจำกัด(PP) จำนวน 14,881 ล้านหุ้น ให้กับ PRGD เพื่อชำระเป็นค่าตอบแทน ตามแผนการรวมธุรกิจ  2. รองใบสำคัญแสดงสิทธิ FC-W5 และ FC-W6 จำนวน 7,317 ล้านหุ้น และ 3. เพื่อรองรับการปรับสิทธิของ FC-W2 จำนวน 224.58 ล้านหุ้น
โดย ผลของการเพิ่มทุนดังกล่าวจะส่งผลให้ PRGD บริษัทในกลุ่มไพร์ โรด กลายเป็นผู้ถือหุ้นใหญ่ของ FC ในสัดส่วน 87.5% ขณะที่ นายอัครเดช ศรีชวาลา  1.26% และนายกฤษน์ ศรีชวาลา 1.09%